P6_TC1-COD(2004)0156

Europa-Parlamentets holdning fastlagt ved førstebehandlingen den 23. april 2008 med henblik på vedtagelse af Europa-Parlamentets og Rådets forordning (EF) nr. …/2008 om den videre gennemførelse af de europæiske satellitbaserede radionavigationsprogrammer (Egnos og Galileo)

(Eftersom der var indgået en aftale mellem Parlamentet og Rådet, svarer Parlamentets holdning ved førstebehandlingen til den endelige retsakt, forordning (EF) nr. 683/2008).

BILAG

FÆLLES ERKLÆRING FRA EUROPA-PARLAMENTET, RÅDET OG KOMMISSIONEN OM DET INTERINSTITUTIONELLE GALILEOPANEL

1. På baggrund af de europæiske GNSS-programmers betydning, unikke karakter og kompleksitet, Fællesskabets ejerskab af de systemer, der følge af programmerne, og den fulde finansiering af programmerne for perioden 2008-2013 over fællesskabsbudgettet erkender Europa-Parlamentet, Rådet og Kommissionen, at det er nødvendigt med et tæt samarbejde mellem de tre institutioner.

2. Det Interinstitutionelle Galileopanel mødes for at bistå de enkelte fællesskabsinstitutioner med at varetage deres respektive beføjelser. Med henblik herpå etableres panelet for nøje at følge:

a) de fremskridt, der gøres med gennemførelsen af de europæiske GNSS-programmer, navnlig med hensyn til gennemførelse af indkøb og kontrakter, særlig i forbindelse med ESA

b) de internationale aftaler med tredjelande, jf. dog traktatens artikel 300

c) forberedelsen af markederne for satellitnavigation

d) styringsordningernes effektivitet og

e) den årlige revision af arbejdsprogrammet.

3. Panelet skal i overensstemmelse med de gældende regler overholde kravet om diskretion, navnlig i betragtning af oplysningers fortrolighed og visse datas følsomme karakter.

4. Kommissionen skal tage hensyn til panelets synspunkter.

5. Panelet består af syv repræsentanter, heraf

— 3 fra Rådet

— 3 fra Europa-Parlamentet

— 1 fra Kommissionen,

og mødes regelmæssigt (i princippet fire gange om året).

Panelet berører ikke eksisterende ansvarsområder eller forhold mellem institutionerne.

Erklæring fra Kommissionen om det interinstitutionelle Galileopanels inddragelse i forbindelse med internationale aftaler

Kommissionen vil underrette Det Interinstitutionelle Galileopanel om internationale aftaler, så panelet kan følge sådanne aftaler med tredjelande nøje i overensstemmelse med rammeaftalen af 26. maj 2005 om forbindelserne mellem Kommissionen og Europa-Parlamentet og fremtidige aftaler i forbindelse hermed, jf. dog traktatens artikel 300.

Erklæring fra Kommissionen om iværksættelse af undersøgelser vedrørende driften af Galileosystemet

På baggrund af Rådets opfordring til i 2010 at fremlægge det forslag, der er omhandlet i forordningens artikel 4, stk. 3, om programmernes driftsfase, navnlig vedrørende finansieringen, prispolitikken og ordningen for fordeling af indtægterne, vil Kommissionen iværksætte de nødvendige indledende undersøgelser fra 2008 og frem igennem 2009 i overensstemmelse med konklusionerne fra samlingen i Rådet (transport) den 29.-30. november 2007.

Disse undersøgelser vil navnlig dreje sig om analyse af mulighederne for at inddrage den private sektor i styringen af programmernes driftsfase ud over 2013 samt de nærmere bestemmelser om denne potentielle inddragelse, navnlig om et offentligt-privat partnerskab.

Erklæring fra Kommissionen om nedsættelse af en sikkerhedsekspertgruppe (»GNSS-sikkerhedsorganet«)

For at gennemføre bestemmelserne i forordningens artikel 13, stk. 1, og for at undersøge sikkerhedsspørgsmål i forbindelse med systemerne er det Kommissionens hensigt at nedsætte en ekspertgruppe, som er sammensat af repræsentanter fra medlemsstaterne.

Kommissionen vil sikre, at denne ekspertgruppe:

— består af én repræsentant fra hver medlemsstat og én repræsentant fra Kommissionen

— ledes af Kommissionens repræsentant

— vedtager sin forretningsorden, hvoraf det bl.a. fremgår, at udtalelser vedtages ved konsensus, og at eksperterne kan rejse et hvilket som helst relevant spørgsmål i forbindelse med systemernes sikkerhed.

Kommissionen vil under udøvelsen af sine forpligtelser i fuldt omfang tage hensyn til ekspertgruppens udtalelser og forpligter sig til bl.a. at høre gruppen inden fastsættelsen af de vigtigste sikkerhedsforskrifter i forbindelse med systemerne som omhandlet i forordningens artikel 13.

Herudover mener Kommissionen, at:

— repræsentanterne for tilsynsmyndigheden for det europæiske GNSS, Den Europæiske Rumorganisation og generalsekretæren/den højtstående repræsentant bør inddrages som observatører i ekspertgruppens arbejde på de vilkår, der fastsættes i gruppens forretningsorden

— aftaler, der indgås af Det Europæiske Fællesskab, kan åbne mulighed for, at repræsentanter for tredjelande kan deltage i ekspertgruppens arbejde på de vilkår, der fastsættes i gruppens forretningsorden.

Erklæring fra Kommissionen om indkaldelse af et uafhængigt eksperthold

For at bestemmelserne i forordningens artikel 12, stk. 3, kan blive anvendt korrekt, agter Kommissionen at:

— indkalde et uafhængigt hold af eksperter i projektstyring

— give dette hold til opgave at gennemgå gennemførelsen af programmerne for at fremsætte passende anbefalinger, navnlig med hensyn til risikostyring

— løbende videresende disse anbefalinger til det udvalg, der er nedsat i henhold til forordningen.

Erklæring fra Kommissionen om fortolkningen af artikel 17, stk. 3, litra c)

I artikel 17, stk. 3, litra c), fastsættes det princip, at mindst 40 % af den aggregerede værdi af aktiviteterne gives i underentreprise ved hjælp af konkurrencebaserede udbud på forskellige niveauer til andre virksomheder end dem, der tilhører grupper, hvoraf nogle enheder skal være hovedkontrahenter for en primær arbejdspakke.

Kommissionen vil i løbet af hele udbudsproceduren nøje overvåge og undersøge dette og underrette Det Interinstitutionelle Galileopanel og GNSS-Udvalget om opfyldelsen af dette krav og dets samlede virkninger for programmet.

Hvis prognoserne i løbet af denne procedure viser, at de 40 % ikke kan nås, træffer Kommissionen passende foranstaltninger efter proceduren i artikel 17, stk. 3, litra c).